钦定古今图书集成/理学汇编/学行典/第237卷 > 姜愚
## 钦定古今图书集成/理学汇编/学行典/第237卷 > 姜愚

按《闻见前录》：太学博士姜愚，字子发，京师人，长康节
一岁，从康节学，称门生。康节年四十五，未娶。潞州张
仲宾太博，字穆之，自未第，亦从康节。子发与二君同
白康节曰：“‘不孝有三，无后为大。先生年逾四十不娶，
亲老无子，恐未足以为高’。康节曰：‘贫不能娶，非为高
也’。子发曰：‘某同学生王允修颇乐善，有妹甚贤，似足
以当先生’。”穆之曰：“先生欲婚，则某备聘，令子发与王
允修言之。”康节遂娶。后二年，伯温始生。故康节有诗
云：“我今行年四十七，生男方始为人父。鞠育教诲诚
在我，寿夭贤愚系于汝。我若寿命七十岁，眼前见汝
二十五。我欲愿汝成大贤，未知天意肯从否。”子发本
京师富家，气豪乐施，登进士第，月分半俸奉康节。治
平闲知寿州六安县，以目疾分司居新乡。子发死，康
节以其女嫁河南进士纪辉，视之如己女伯温，以姊
视之。元符三年，纪辉与姜女俱亡。今二子。乐道未遇
时，与子发交游甚善。乐道苦贫，教小学京师，居州西，
子发居州东，相去远。一日大雪，子发念“乐道与其母
寒饥，自荷一锨。”雪以行，至乐道之居，扣门久之方
应。乐道同母冻坐，日已过高，未饭。子发恻然，亟出买
酒肉薪炭往复，同乐道母子附火饮食。乐道觉子发
衣单，问之，以绵衣质钱买饭食也。子发说《论语》，士人
乐听之。为一讲会，得钱数百千。为乐道娶妻。乐道登
第，调睦州判官。妻卒，子发又为求范文正公夫人侄
汶阳李氏以继。其负义如此。熙宁初，乐道以翰林侍
读学士为西京留守，子发老益贫，且丧明，自新乡驾
小车来见乐道，意乐道哀之也。乐道遗酒三十壶而
已，子发殊怅然。康节馆于天津之庐，典衣赆其行，归
新乡，未几卒。